(Ortografía tradicional) Chquixol ri winak ri e benak pa ri tinimit Jerusalén che kꞌijilanic pa ri nimakꞌij,
e cꞌo jujun winak aj Grecia.
We winak riꞌ xeopan rucꞌ ri tat Felipe ri aj Betsaida re Galilea,
xquibochiꞌj,
xquibij che:
Tat,
cäkaj cäkil u wäch ri Jesús,
—xecha che.
Ri tat Felipe xeꞌc,
xubij che ri tat Andrés.
Te cꞌu riꞌ ri quieb chic xebeꞌc,
xeꞌquibij che ri Jesús.
Te riꞌ ri Jesús xubij chque:
Xurik ri kꞌij ri cänimarisax nu kꞌij in,
in riꞌ ri Ralcꞌual ri Dios ri Kas Winak.
Kas tzij quinbij chiwe,
chi we man cäkaj ri jun u wakꞌäch trico pa ri ulew rech cäkꞌayic,
tajin wi riꞌ xak jun u wakꞌäch trico.
We cꞌu cäkꞌayic,
cätux na riꞌ,
cuya cꞌu na qꞌuia u wäch.
Apachin ta ne ri lokꞌ cäril wi ru cꞌaslemal,
cäcäm na waꞌ ri winak riꞌ,
cutzak na ronojel.
Apachin cꞌu ri man lokꞌ taj cäril wi ru cꞌaslemal cho we uwächulew,
cutoꞌ na u wiꞌ riꞌ,
curik cꞌu na ri cꞌaslemal ri man cꞌo tä u qꞌuisic.
We cꞌo jun ri craj cäpatänin chwe,
chpet wucꞌ.
Jawijeꞌ cꞌu ri quincꞌoji wi,
chilaꞌ xukujeꞌ cäcꞌoji wi na ri patänil we.
We cꞌo jun ri cäpatänin chwe,
cäyiꞌ na u kꞌij rumal ri nu Tat,
—xcha chque.
Sibalaj cꞌäx quinnaꞌ pa wanimaꞌ cämic.
¿Jas ta cꞌu lo ri quinbij na?
¿A quinbij ta cꞌut:
“Tat,
chintoꞌ la chuwäch ri cäpe na pa nu wiꞌ cämic”?
Are cꞌu waꞌ nu patän in petinak,
—xcha ri Jesús.
Tat,
nimarisaj baꞌ la u kꞌij ri biꞌ la,
—xchaꞌ.
Te cꞌu riꞌ cꞌo Jun ri xchꞌaw lok chicaj ri xubij:
Nu nimarisam u kꞌij,
quinnimarisaj cꞌu na u kꞌij jumul chic,
—xchaꞌ.
Are cꞌu ri winak ri e cꞌo chilaꞌ ri tajin quetatabenic xquibij chi are jun quiäkulja ri xtatajic.
Niqꞌuiaj chic xquibij:
Are jun ángel ri xchꞌaw rucꞌ,
—xechaꞌ.
Te riꞌ ri Jesús xubij chque:
Man rumal tä wech in xtatajic chi cꞌo Jun ri xchꞌaw lok chicaj,
xane rumal iwech ix.
Cämic waꞌ ri kꞌij ri cäkꞌat tzij puwiꞌ we uwächulew riꞌ.
Cämic ri kꞌij ri cäpakchix apan ri jun ri cätakan puwiꞌ we uwächulew.
Aretak cꞌut ri in quinwalijisax chicaj,
conojel quecaꞌy na chwe,
sibalaj cäquicajmaj cꞌu na nu wäch,
—xcha ri Jesús chque.
Xubij waꞌ we tzij riꞌ chukꞌalajisaxic jas u wäch cämical curik na.
Xechꞌaw cꞌu ri winak,
xquibij che:
Ri uj ka tom u siqꞌuixic pa tak ri ka wuj re ri Pixab chi ri Cristo cäcꞌasi na pa tak ri kꞌij ri junab ri quepetic.
¿Jas cꞌu che cäbij la chi ri Ralcꞌual ri Dios ri Kas Winak cäwalijisax na chicaj?
¿Jachin chi cꞌu riꞌ ri Ralcꞌual ri Dios ri Kas Winak?
—xecha che.
Te riꞌ ri Jesús xubij chque:
Cämic riꞌ cꞌä cꞌo na ri sakil iwucꞌ,
xa cꞌu quieb oxib kꞌij chic cꞌolic.
Chixbin baꞌ chanim ri cꞌä cꞌo ri sakil iwucꞌ,
rech man quixcanaj tä can pa kꞌekum.
Jachin cꞌu ri cäbin pa kꞌekum,
man cuchꞌob tä riꞌ jawijeꞌ ri queꞌ wi.
Chixcojon che ri sakil cämic,
ri cꞌä cꞌo na ri sakil iwucꞌ.
Je riꞌ rech ri ix,
ix winak chic rech ri sakil,
—xcha ri Jesús chque.
Xuwi xbitaj waꞌ we tzij riꞌ rumal ri Jesús,
xeꞌ ri Areꞌ,
xucꞌuꞌ rib chquiwäch.